
РЕПУБЛИКА БЪЛГАРИЯ


Министерство на земеделието, храните и горите

Дирекция „Развитие на селските райони”


РАЗЯСНЕНИЯ
по Насоки за определяне на условията за кандидатстване и условията за изпълнение на одобрените стратегии за ВОМР, съгласно чл. 24 ал. 3 от Постановление № 161 на Министерския съвет от 2016 г. за определяне на правила за координация между управляващите органи на програмите и местните инициативни групи, и местните инициативни рибарски групи във връзка с изпълнението на подхода „Водено от общностите местно развитие“ за периода 2014 - 2020 г. (обн., ДВ, бр. 52 от 2016 г.), наричано по-нататък „ПМС № 161 от 2016 г.“
I. Въпроси, поставени на информационната среща, проведена на 14 юли 2017 г. в гр. София, хотел Хилтън.
1. Как се представят въпросите свързани с насоките?

Отговор: Съгласно чл. 24, ал. 4 от ПМС № 161 от 2016 г. въпросите по насоките се адресират до УО на ПРСР. Когато въпросът е от компетентността на друг Управляващ орган на програма, различна от ПРСР, УО на ПРСР предварително изисква писмено разяснение от съответния УО по поставените въпроси. 
2. Тъй като в публикуваните към момента наредби по мерките по ПРСР 2014 – 2020 г. е възможно получаването на финансиране за определени видове превозни средства, може ли да се даде разяснение на следното изречение от т. 14 на Насоките: „Няма да се предоставя финансова помощ за закупуване на превозно средство по проект, финансиран изцяло или частично от ЕЗФРСР“?
Отговор: По смисъла на Насоките няма да се предоставя финансова помощ за закупуването на превозни средства. Изключение от това правило се прави по отношение на специализирани транспортни, включително превозни средства за целите на инвестицията, когато са допустими за финансиране съгласно наредбите по прилагане на съответните мерки/подмерки на ПРСР 2014 – 2020 г.
3. В т. 14 е записано, че няма да се предоставя „финансова помощ над левовата равностойност на 50 000 лева“, левовата равностойност на 50 000 евро ли се има предвид?

Отговор: По стратегиите за ВОМР „няма да се предоставя финансова помощ за изграждане и обновяване на места за настаняване с повече от 20 помещения за настаняване и стойност на финансовата помощ над 50 000 лева с включен ДДС по проект, финансиран изцяло или частично от ЕЗФРСР“.
II. Въпрос, поставен от сдружение „Местна инициативна група Твърдица“ с писмо вх. № 19-19-1-02-9 от 11.07.2017 г. и от МИГ Долна Митрополия – Долни Дъбник, получен по електронна поща на 19.07.2017 г.
Следва ли към формуляра за кандидатстване по процедура BG06RDNP001 -19.001, да бъде приложено „Удостоверение за наличие или липса на задължение по чл. 87, ал. 6 от Данъчно-осигурителния процесуален кодекс, издадено от компетентния орган по приходите не по-рано от 1 месец преди датата на кандидатстване?

Отговор: В Приложение № 4 „Критерии за административно съответствие и допустимост“, в раздел „Критерии за административно съответствие“, т. 13 „Представено е удостоверение за наличие или липса на задължение по чл. 87, ал. 6 от Данъчно-осигурителния процесуален кодекс, издадено от компетентния орган по приходите не по-рано от 1 месец преди датата на кандидатстване“ е неприложима, тъй като това удостоверение не е изискуем документ съгласно т. 24 Списък на документите, които се подават на етап кандидатстване. В контролния лист при оценката за административно съответствие и допустимост , оценителите в т. 13 следва да маркират „неприложимо“.
III. Въпроси, поставени от МИГ – Царево Малко Търново, получени по електронна поща на 19.07.2017 г. 
Налице е разработена и подадена стратегия през предходния прием на проекти. За съжаление в стратегията са били налице неточности, които са довели до нейното отхвърляне по предходния прием. Стратегията ще бъде прецизирана и допуснатите цитирани неточности ще бъдат отстранени. Освен това ще бъде козметично изменена съобразно изискванията и промените по § 3 от ЗР на Постановление № 161.

Въпроси:

1.
Възможно ли е да се свика общо събрание, на което да бъде гласувано изменението на стратегията и на етап кандидатстване да бъде предоставено решението за одобрение на стратегията от миналата година и решението за изменение на стратегията от тази година. Ще приемете ли тези документи и има ли нещо допълнително, което би следвало да се съобрази при подготовката на приложимите документи?

2.
При условие, че миналата година, във връзка с подготовката на стратегията са проведени всички необходими срещи, информационни дни и събития за информиране на заинтересованите страни, но сега предстои да бъде извършена цитираната по-горе промяна на стратегията, необходимо ли е да се провежда отново съгласуване със заинтересованите страни или ще се считат за изпълнени вече проведените информационни срещи? 

3.
Тъй като предстои МОСВ да бъде информирано за промяната в стратегията и подозираме, че няма да успеем да получим тяхното становище преди края на срока за подаване на проекти, възможно ли е да приложим като документ входящия номер, който ще получим от тях?
Отговор на въпрос 1: Точка № 10 от Приложение № 4 „Критерии за административно съответствие и допустимост“ от Насоките гласи „Представено е решение на общото събрание на МИГ за одобрение на стратегията за ВОМР“. Съгласно това изискване всяка промяна на стратегията трябва бъде приета по същия ред, по който е одобрена и самата стратегия. 
Отговор на въпрос 2: В т. 20 на Приложение № 4 „Критерии за административно съответствие и допустимост“ е описано какви документи трябва да представите за консултиране на проекта на стратегия със заинтересованите страни. Моля да обърнете внимание, че информационните срещи се различават по съществото на представяната и обсъжданата информация от съгласуването със заинтересованите страни. Действията, които следва да предприемете за съгласуване на извършената от Вас промяна са описани в отговора на горния въпрос, както и следва да представите доказателства, че промените са съгласувани със заинтересованите страни.
Отговор на въпрос 3: Точка 11 на Приложение № 4 гласи „Представено е решение или становище, издадено по реда на глава шеста от Закона за опазване на околната среда и/или чл. 31 от Закона за биологичното разнообразие.“ От тук става ясно, че трябва да представите документ, а не входящ номер. По този въпрос следва да се запознаете с презентацията на представителя на МОСВ от информационната среща на 14 юли в хотел „Хилтън“, качена на страницата на МЗХГ и единния информационен портал и при необходимост да се свържете с г-жа Силвия Димитрова, началник отдел “ОВОС и ЕО”, дирекция “Превантивна дейност”, МОСВ на телефона 02/940-62-19 sdimitrova@moew.government.bg.
IV. Допълнителни уточнения от УО на ПРСР 
1. В т. 10. „Процент на съфинансиране на проекти към стратегия за ВОМР“ уточняваме, че Анализът разходи-ползи (финансов анализ) е по образец, утвърден от изпълнителния директор на Държавен фонд „Земеделие“. 

2. В т. 16 „Приложим режим на минимални/държавни помощи“, се уточнява, че за мярка от стратегия за ВОМР, финансирана изцяло или частично от ЕЗФРСР, която не е включена в ПРСР 2014 – 2020 г. се прилагат правилата за държавна помощ, определени в Регламент (ЕС) № 1407/2013, за дейностите, за които получателят на финансова помощ действа като „предприятие“ и извършва икономически дейности. 
3. Във формуляра за кандидатстване в секции: „Бюджет към съответната Оперативна програма“ е необходимо да се попълни общият бюджет за мерките от програмата и се попълва: „Съгласно мерки от стратегия за ВОМР“ в полето, което се визуализира като се натисне бутона „добави“.  В случаите, когато не се избират всички оперативни програми се изписва „неприложимо“ и се оставят нули. 
4. Във формуляра за кандидатстване в секции: „План за изпълнение /Дейности по проекта към съответната Оперативна програма“ е необходимо да се попълни в полетата, които се визуализират „неприложимо“.

5. Във формуляра за кандидатстване в секции: „Индикатори към Оперативна програма“ за всички програми с изключение на "Програма за развитие на селските райони - ВОМР" се попълва за целева стойност 100 като мерната единица е в процент. За източник на информация се попълва: Годишен доклад. 

За "Програма за развитие на селските райони – ВОМР" се попълва за целева стойност броят работни места, които ще бъдат разкрити в подпомогнати проекти в рамките на стратегията за ВОМР. За източник на информация се попълва: Годишен доклад.
Имайте предвид, че при избора на Индикаторите за мониторинг и оценка, съгласно т. 9 от Приложение № 3 „Стратегия за ВОМР“ от Насоките за определяне на условията за кандидатстване и условията за изпълнение на одобрените стратегии за ВОМР индикаторите трябва да бъдат определяни в съответствие с Условията за кандидатстване, съгласно Приложения № 9 – 13 от Насоките, а за ПРСР, съгласно указанията, включени в текста на насоките. 
Индикаторите за мониторинг и оценка не се попълват във формуляра за кандидатстване.
6. Точка 84 от условията за допустимост от Приложение № 4 „Критерии за административно съответствие и допустимост“ се отнася за мерки от стратегията за ВОМР от Оперативна програма „Иновации и конкурентоспособност“ (ОПИК), каквото е и заглавието на точката. 
В тази точка оценителите следва да проверяват допустимостта на мерките в стратегията за ВОМР от ОПИК.
V. Въпроси, поставени от сдружение „МИГ-Тополовград“, получени по електронна поща на 28.07.2017 г.

1. Относно Декларацията по Приложение № 1 – в декларацията е описано кои са лицата, които следва да я подадат, но не става ясно в кое си качество следва да декларират съответните обстоятелства – в качеството си на членове на Управителния съвет на МИГ-Тополовград, или в качеството си на законни представители на юридическите лица, членове на МИГ. Пример: г-н Димитър Димитров е председател на УС на МИГ-Тополовград и управител на „Март-Агро 2011“ ЕООД, което е член на МИГ-Тополовград. В кое си качество г-н Димитров следва да попълни декларацията и кое юридическо лице (МИГ-Тополовград или „Март-Агро 2011“ ЕООД) следва да се попълни на ред „(наименование на кандидата)“? По същия начин ли следва да бъдат попълнени декларациите и на останалите членове на УС?
Отговор: Точка 7 от т. 24 „Списък на документите, които се подават на етап кандидатстване“ от Насоките е: „декларация от законния представител на МИГ, от членовете на колективния управителен орган и от представляващите по закон и пълномощие членове на колективния управителен орган на МИГ, когато същите са юридически лица, съгласно приложение № 1“. Това означава, че председателят на Управителния съвет на МИГ подава декларация в качеството си на законно представляващ МИГ и освен това, ако той представлява юридическо лице член на Управителния съвет на МИГ, подава и декларация като представляващ по закон юридическото лице член на Управителния съвет. 

В ред „наименование на кандидата“ следва да се попълни МИГ „Тополовград“, който е кандидат в тази процедура за прием.
Моля, да обърнете внимание, че за членовете на Управителния съвет юридически лица, декларации попълват и подават както представляващия съответното юридическо лице по закон, така и по пълномощие (когато юридическото лице е упълномощило да го представлява в МИГ различно лице от законния представител).

Приложение № 1 се попълва съгласно посочения по-долу пример:
В ред от декларацията „в качеството си на“ за г-н Димитър Димитров се попълва: председател на Управителния съвет 
(посочват се длъжността и качеството, в което лицето има право да представлява и управлява, членува в контролния орган на МИГ или е избрано за служител на МИГ)
В ред от декларацията „на“ се попълва …………….МИГ „Тополовград“……….,

                                                                            (наименование на кандидата)“
Тъй като г-н Димитър Димитров е представлява и юридическо лице, член на УС на МИГ, той следва да попълни още една декларация, както следва:

В ред от декларацията „в качеството си на“ за г-н Димитър Димитров се попълва: законно представляващ „Март-Агро 2011“ ЕООД, член на Управителния съвет

(посочват се длъжността и качеството, в което лицето има право да представлява и управлява, членува в контролния орган на МИГ или е избрано за служител на МИГ)
В ред от декларацията „на“ се попълва …………….МИГ „Тополовград“……….,

                                                                            (наименование на кандидата)“
2. Относно Декларацията по Приложение № 7 – аналогично с въпроса по т. 1.

Отговор: Съгласно Насоките цитираната декларация Приложение № 7 се попълва и представя от МИГ на етап сключване на споразумение за изпълнение на стратегия за ВОМР, след одобрението на МИГ и на стратегии за ВОМР. 

Съгласно т. 2 от част I. „Условия за изпълнение на стратегии за ВОМР“ на Насоките „декларации се попълват от изпълнителния директор и от всички членове на колективния управителен орган на кандидата, а в случай че членове са юридически лица – от техния представител в колективния управителен орган“.

3. Относно прикачените документи към електронния формуляр за кандидатстване – следва ли всеки един прикачен документ да бъде подписан електронно или електронно се подписва единствено цялото проектно предложение? Разделът, в който се прикачват документите е наименуван „Прикачени електронно подписани документи“. В същото време, никъде в насоките не е споменато дали прикачените документи следва да са електронно подписани. В тази връзка възниква и нашето питане.

Отговор: В т. 23 „Начин на подаване на документите за кандидатстване за подбор на стратегии за ВОМР“ от Насоките е записано „подаването на стратегии за ВОМР по настоящата процедура се извършва по електронен път чрез попълване на уеб базиран формуляр за кандидатстване, съгласно приложение № 2 с използването на квалифициран електронен подпис (КЕП), чрез модула „Е-кандидатстване“ на следния интернет адрес: https://eumis2020.government.bg и се прилагат документите от раздел 24 на настоящите указания „Списък на документите, които се подават на етап кандидатстване“. Документите от раздел 24 се подават във формат „pdf“.

Няма изискване всеки един прикачен документ да бъде подписан електронно. Освен това в т. 11 „Допълнителна информация необходима за оценка на проектното предложение“ от Формуляра за кандидатстване, вие следва да декларирате, че „прикачените документи в т. 12 са сканирани оригинали и представляват истински документи“.

Наименованието на точка 12 „Прикачени електронно подписани документи“ не може да се променя. То се генерира от системата ИСУН.

VI. Въпрос, поставен от МИГ „Кула-Брегово-Бойница“ получен по електронна поща на 28.07.2017 г.

Текстът на въпроса е даден в приложение към разясненията.

Накратко въпросът е допустим бенефициент ли е МИГ „Кула-Брегово-Бойница“ по процедура за прием на стратегии за ВОМР по подмярка 19.2 „Прилагане на операции в рамките на стратегии за ВОМР“ на мярка 19 ВОМР от ПРСР 2014 -20202 г.? Към датата на регистрация на МИГ „Кула-Брегово-Бойница“ 12.08.2016 г., населението на трите общини по данни на НСИ е надвишавало 10 000 жители.

Отговор: В т. 5 „Териториален обхват“ от Насоките има текст, който гласи: „територията е с население между 10 000 и 150 000 жители по данни от Националния статистически институт към 31 декември 2016 г. – за заявления, подадени през 2017 г.“ От текста става ясно, че се използват данните на НСИ, а не на ГД ГРАО и то към 31.12.2016 г., независимо кога е регистриран МИГ. Ако към тази датата територията на МИГ е с население под 10 000 души, МИГ не е допустим кандидат.
УО на ПРСР използва данните на НСИ, които са за постоянно живеещото на територията на Република България население, а не на ГД ГРАО, които са за всички български граждани, независимо от местоживеенето им към съответен момент, което е видно и от отговора на НСИ до Вас. 
VII. Въпрос, поставен от сдружение „МИГ Дългопол-Смядово“ получен с писмо № 92-338 от 31.07.2017 г.

1. В приложение № 3 към чл. 14, ал. 1 от Наредба № 22 в т. 6.1 фигурира текста: „Текущи разходи и популяризиране на стратегия за Водено от общностите местно развитие (25 на сто от общите публични разходи от ЕЗФРСР, включващи разходите по подмярка 19.2 и подмярка 19.4“), а в приложение № 3 от насоките за определяне на условията за кандидатстване и условията за изпълнение на одобрените стратегии за ВОМР – прием 2017 г. такъв текст липсва.

2. В т. 10.4 от приложение № 3 от Насоките текстът е следният: „Съответствие с програмите, финансирани от ЕСИФ“, а в приложение № 3 на Наредба № 22 текста е „Съответствие с програмите от Структурните фондове.“

Кое приложение № 3 да имаме предвид – от Наредба № 22 или от Насоките.
3. В Приложение № 4 съдържанието на т. 84 и т. 83 са с едно и също съдържание, но заглавията са различни. Липсва ли допустимост за ОПИК?
Отговор: 

1. Съгласно заповед № РД 09-491/23.06.2017 г. Насоките се утвърждават на основание чл. 24 и § 3 от Постановление № 161 от 2016 г. Условията и редът за приема през 2017 г. са определени в Насоките за кандидатстване и се извършва по реда на Постановление № 161 от 2016 г., а не по реда на Наредба № 22.
2. Виж отговора на въпрос № 1. Няма разлика в съдържанието на понятията „структурни фондове“ и „Европейски структурни и инвестиционни фондове – ЕСИФ“. 
3. На въпрос номер три е даден отговор в т. 6 на IV. Допълнителни уточнения от УО на ПРСР от Разяснения по Насоките, утвърдени от Ръководителя на УО на ПРСР 2014-2020 и публикувани в ИСУН 2020, единния информационен портал и страницата на министерството на земеделието, храните и горите.

VIII. Въпрос, поставен от СНЦ „МИГ – Стралджа 2016г.“, получен по електронна поща на 01.08.2017 г.

Във връзка с кандидатстването по процедура BG06RDNP001-19.001 - Подмярка 19.2 на мярка 19 „Водено от общностите местно развитие” (ВОМР) от Програмата за развитие на селските райони 2014-2020 г. ние от СНЦ „МИГ – Стралджа 2016г.“ имаме следния въпрос:

Единият от членовете на върховния колективен орган на СНЦ „МИГ – Стралджа 2016г.“ е „Информационен бизнес център – Стралджа“. 

Сдружението е юридическо лице с нестопанска цел, което като организация за осъществяване на дейност в ОБЩЕСТВЕНА полза има ПРЕДМЕТ НА ДЕЙНОСТ: участие в проекти, подобряване на бизнес-информационната среда на гражданите на Община Стралджа, помощ при подготовка на проекти с местни и чуждестранни партньори, консултации за кредитиране при благоприятни условия, оптимизиране на бизнес отношенията, и други дейности при подобряване на информационния микроклимат на територията на Община Стралджа.

Съгласно насоките за кандидатстване в т. 27 Допълнителна информация:

 16.
„Представител на стопанския сектор“ е лице, регистрирано да извършва дейност по Търговския закон или по Закона за кооперациите, организация, обединяваща и защитаваща техни интереси, както и физическо лице, осъществяващо стопанска дейност по смисъла на § 1, т. 3 от допълнителните разпоредби на Закона за ограничаване на административното регулиране и административния контрол върху стопанската дейност. По смисъла на тази наредба кмет, заместник-кмет или общински съветник, както и юридическо лице, собственост или управлявано от кмет, заместник-кмет или общински съветник или на служител на МИГ няма право да бъде член на колективния управителен орган на МИГ от квотата на стопанския сектор.

Въпросът ни е къде следва да причислим „Информационен бизнес център – Стралджа“ – като представител на стопанския или като представител на нестопанския сектор?
Отговор: Според представената от вас информация би следвало сдружението да се причисли към нестопанския сектор.
IX. Въпрос, поставен от сдружение „Местна инициативна група Тутракан – Сливо поле“, получени по електронна поща на 08.08.2017 г.
Индикаторите за изпълнение на цялата СВОМР трябва ли да бъдат разбити по оперативни програми, за да има съответствие с индикаторите от формуляра за кандидатстване? Например: брой и стойност на подадени проектни предложения към СВОМР трябва ли да се разбиват за ПРСР, ОПИК, ОПОС?

Отговор: Да. Вижте допълнителните уточнения, предоставени в т. 5 на IV от Разяснения по Насоките.

.

X. Въпроси, поставени от сдружение „Местна инициативна група Бяла Слатина“, получени по електронна поща на 09.08.2017 г. и 10.08.2017 г.
Въпрос 1: Физическите лица /членове на Колективния върховен орган, респективно на Общото събрание на МИГ/, регистирани като лица, упражняващи свободни професии, например адвокат, нотариус, оценител, вещо лице, съдебен експерт, строителен инженер, архитект и др. към кой от секторите – “стопански” или “нестопански” следва да бъдат причислени? Какви евентуално са необходимите документи за коректното удостоверяване на секторната им принадлежност?
Отговор: В т. 16 от раздел 27 „Допълнителна информация“ от Насоките е посочено кои лица могат да бъдат представители от стопанския сектор. Това са:

1. Търговци, регистрирани по Търговския закон;

2. Кооперациите, регистрирани по Закона за кооперациите;

3. Организация, която обединява и защитава интереси на лица по т. 1 и 2 – например организация на производители;

4. Физически лица, които осъществяват стопанска дейност. Съгласно дефиницията, стопанска е дейността, извършвана като търговец, дейността на лицата по чл. 2 от Търговския закон, както и всяка друга дейност, осъществявана с цел печалба. В чл. 2 от Търговския закон са посочени три групи лица:

· физическите лица, занимаващи се със селскостопанска дейност;

· занаятчиите, лицата, извършващи услуги с личен труд или упражняващи свободна професия;

· лицата, извършващи хотелиерски услуги чрез предоставяне на стаи в обитаваните от тях жилища.

Документите, необходими за доказване на принадлежността към съответния сектор, се преценяват конкретно спрямо всяко лице. Най-общо те трябва да доказват, че лицето осъществява дейност, съгласно която следва да се причисли към съответния сектор. Необходимо е да имате предвид, че физическото лице може да се самоопредели като представител само на нестопанския сектор. За доказване на принадлежността към стопанския сектор е необходимо да бъдат представени съответните документи.
Въпрос 2: Организация, регистрирана по Закона за юридическите лица с нестопанска цел, състояща се от членска маса от физически лица-регистрирани земеделски производители, еднолични търговци-регистрирани земеделски производители, търговски дружества-регистрирани земеделски производители и земеделски кооперации, и явяваща се браншова спрямо тях, желае да стане член на СНЦ „МИГ Бяла Слатина”. Може ли това сдружение, регистрирано с нестопанска цел да бъде прието за член на СНЦ „МИГ Бяла Слатина” като представител на стопанския сектор?
Отговор: Ако в учредителните документи и устава е записано, че е организация, обединяваща и защитаваща интересите на членовете си, които от своя страна са представители на стопанския сектор, то същата следва да бъде причислена към стопанския сектор, независимо от правноорганизационната й форма. Съгласно дефиницията в т. 16 от раздел 27 „Допълнителна информация“ от Насоките няма ограничение по отношение на реда, по който е регистрирано юридическото лице, определящ е предметът на дейност.
XI. Въпроси, поставени от сдружение „МИГ- Радомир-Земен“, получени по електронна поща на 10.08.2017 г.

А.
Въпроси, свързани с Формуляра за кандидатстване 19.2 – втора покана:

1. Въпрос: В точка „Срок на изпълнение“ е допустимо въвеждане САМО на брой месеци, а не крайна дата. В този случай какво да попълним за СВОМР? От коя дата да броим месеците? Или, според Вас, колко месеца трябва да се запише в това поле на формуляра?

Отговор: Изпълнението на стратегията за ВОМР започва със сключване на споразумение. В тази връзка и тъй като проекти, финансирани чрез нея ще се изпълняват и изплащат до 31.12.2023 г.,  считаме за най-коректно във формуляра да бъдат предвидени брой месеци до изтичане на посочения срок. 
2. Въпрос: Проектът подлежи на държавна помощ – Избира се „да“ или „не“. Как да определим отговора, при положение, че в Стратегията има мерки, които подлежат на държавна помощ и такива, които не? 
Отговор: Тъй като стратегията е рамков документ и не определя специфични условия, приложими към конкретните проекти, а има характер на програма с различни изисквания по отделните мерки, считаме за по-коректно във формуляра да бъде посочен отговор „не“.

3. Въпрос: Проектът подлежи на режим на минимална помощ - Избира се „да“ или „не“. Как да определим отговора, при положение, че в Стратегията има мерки, които подлежат на режим на минимална помощ и такива, които не?

Отговор: Виж отговора по т. 2.

4. Въпрос: Да разбираме ли, че за всички точки, на които в Приложение №2 е указано „НЕПРИЛОЖИМО“ във формуляра в ИСУН НЕ ТРЯБВА да попълваме нищо? Защото няма опции „неприложимо“ в самите точки и раздели на формуляра в ИСУН.

Отговор: В случаите, в които в указанията за попълване на Приложение №2 е посочено избирането на поле „Неприложимо“, но ИСУН не позволява това, не следва да се попълва нищо. Ако обаче непопълването на това поле води до неприемане на формуляра за кандидатстване, то следва да прецените коя от възможностите за избор е релевантна към вас. 
Във формуляра се изисква във всеки раздел „План за изпълнение / Дейности по проекта“ и във всеки раздел „Бюджет“ по различните програми да се въведе по един запис. Когато за конкретния бенефициент не е приложим съответният раздел, следва да се попълни „Неприложимо“ в задължителните за раздела полета, като в „План за изпълнение/Дейности по проекта“, в полета „Месец за стартиране на дейността“ и „Продължителност на дейността (месеци)“  трябва да се попълни стойност „1“.

5. Въпрос: Формулярът, който се зарежда в ИСУН, се различава от представения в „Приложение № 2 - формуляр за кандидатстване_20.06.2017“, поради което възникват следните въпроси: 

- т. 5 Бюджет  (от Приложение №2) – т.5, 8, 11, 14, 17, 20 в ИСУН. Формулярът в ИСУН е различен от този в Приложение № 2, всяка от финансиращите програми има отделна точка Бюджет. 

Отговор:  Формулярът се подава в ИСУН и трябва да спазват стъпките за неговото попълване в системата.
- Какво трябва да се опише в т. Бюджет за всяка от програмите (ПРСР, ОПИК, ОПРЧР,ОПНОИР и т.н.): общият бюджет за съответната програма или да се опишат всички мерки, които са планирани по програмата? Системата не позволява въвеждане на обща сума, а трябва да се попълва(т) ред(ове) – съгласно мерки от стратегия за ВОМР ….

Отговор: В т. 3 от раздел IV на Разяснения по Насоките е посочено, че във формуляра за кандидатстване в секции: „Бюджет към съответната Оперативна програма“ е необходимо да се попълни общият бюджет за мерките от програмата и се попълва: „Съгласно мерки от стратегия за ВОМР“ в полето, което се визуализира като се натисне бутона „добави“. В случаите, когато не се избират всички оперативни програми се изписва „неприложимо“ и се оставят нули.

В случай, че ИСУН не позволява въвеждане на обща сума, допустимо е въвеждането по редове на бюджета на всяка отделна мярка от стратегията, като не трябва да има разминаване с бюджета на стратегията, описан в т. 6 „Финансов план“ от Приложение № 3 към Насоките за кандидатстване.
6. Въпрос: МИГ „Радомир – Земен“ обхваща 2 общини - Радомир и Земен, което е отразено в т. 1 от формуляра – Местонахождение. В този случай, в т. 5 Бюджет (напр.за ПРСР) се изисква избор на община. Ще допусне ли системата да не се избере община? Няма опция неприложимо. 

Отговор: Съгласно Приложение №2 към Насоките за кандидатстване и указанията за попълване на поле „Местонахождение (Място на изпълнение на проекта)“ се избира най-високото приложимо ниво. Например: ако територията обхваща повече от една община, избира се област. Ако общините са от повече от една област, избира се „NUTS ниво 2“ и т.н.

7. Въпрос: Във формуляра – Приложение №2, е записано, че с изключение на БФП и Стойност/Сума, всички други полета са НЕПРИЛОЖИМИ. Така ли е?
Отговор: Да.

8. Въпрос: В Стойност/Сума – какво да се попълни? Ако се има предвид общата сума на БФП плюс съфинансирането от бенефициентите, то нейното определяне ще е относително, защото има мерки, при които интензитетът на помощта се определя в зависимост от проекта и бенефициента. В същото време, във Приложение №2 е записано на СФ – неприложим, а в ИСУН няма възможност за избор на неприложимо в колоната СФ.

Отговор: Посочва се сумата от бюджета на стратегията за ВОМР по съответната програма/мярка.
9. Въпрос: В т. 8 Индикатори (от Приложение №2) – т.28 до 33 в ИСУН. В

Приложение № 2 се изисква въвеждането на задължителен индикатор – брой работни места…Във формуляра в ИСУН индикаторите са по програми. Само за ПРСР възможен индикатор е „работни места“, за останалите ОП – може да се избере само „степен на усвояване“. Само за ПРСР ли да въведем брой работни места, които включват работните места, които се очаква да се разкрият от всички мерки и от всички програми в СВОМР? Например, по ПРСР се очакват 10 работни места, по ОПРЧР – 25, коя сума къде да се запише: 35 в индикатора на ПРСР или? 

Отговор: Индикаторът „Работни места“ в ИСУН се отнася само за мерките от стратегията, финансирани от ЕЗФРСР.

10. Въпрос: За останалите ОП задължително ли е избирането на наличния индикатор „степен на усвояване“?

Отговор: Да, посоченият индикатор трябва да бъде избран.
Б.
Въпроси, свързани с „Приложение № 3-стратегия за ВОМР_20.06.2017“:
1. Въпрос: В приложението е зададено изискване за описание на мерките в СВОМР - 5. Описание на мерките: (не повече от 4 страници за всяка мярка). В същото време, в Указанията на УО на оперативните програми (приложения 9 до 12) се изисква задължително включване на информация, чийто обем значително надвишава тези 4 страници (например, за ОПНОИР само критериите за оценка са 4 страници). Надвишаването на броя страници (над 4) ще се счита ли за условие за недопустимост или административно несъответствие?

Отговор: Указаният брой страници е препоръчителен и следва да се съобразявате с него, но въпреки това не води до недопустимост на стратегията за ВОМР.

В. Въпроси, свързани с Указания на Управляващия орган на Оперативна програма „Наука и образование за интелигентен растеж“:

1. Въпрос:
В Указанията, т.III се изисква в описанието на мярката да се опише „критерии за избор на проекти – задължителни съгласно ОП НОИР и специфични за територията, разработени от МИГ/МИРГ в стратегията“. Това означава ли в описанието на мярката да се „копира“ таблицата с критериите за оценка на проекти по ОП НОИР? Ако да – как да спазим изискването за до 4 страници описание на всяка мярка? Или може да се реферира към тези указания, без да се преписват в описанието на мярката?

Отговор: В стратегиите по подхода ВОМР при описанието на мярката/мерките от ОП НОИР следва да се посочат само специфичните за територията критерии за подбор на проекти, които са разработени и добавени от МИГ/МИРГ като се реферира към критериите за избор на проекти, част от Указанията за стратегии по подхода ВОМР на УО на ОП НОИР без да се преписва/копира таблицата за техническа и финансова оценка.

2. Въпрос:
В указанията, точка VII.ДЕМАРКАЦИЯ, А. Демаркация по кандидати с проекти по стратегия за ВОМР – Допустимите бенефициенти по ОП НОИР кандидатстват само с едно проектно предложение по ОП ИП „Социално-икономическо интегриране на маргинализираните общности като например ромите“ към СВОМР. Това означава ли, че за целия период на изпълнение на СВОМР даден кандидат – например община, може да подаде само 1 проект към Стратегията?

Отговор: Това специфично изискване при демаркацията се отнася за :

-
Когато допустим кандидат по мерки на ОП НОИР от стратегията е и бенефициент по други операции на ОП НОИР по инвестиционен приоритет „Социално-икономическо интегриране на маргинализираните общности като например ромите“, то може да кандидатства само с едно проектно предложение по стратегията за мерките от ОП НОИР по този приоритет с цел демаркация с други процедури по приоритетна ос 3, инвестиционен приоритет 9ii. Виж раздел VII, т.2. на Указанията. Например община, училище или детска градина изпълняват проекти по процедури BG05M2OP001-3.002 „Образователна интеграция на учениците от етническите малцинства и на учениците, търсещи или получили международна закрила“ и операция BG05M2OP001-3.001 „Подкрепа за предучилищното образование и подготовка на деца в неравностойно положение“ по мерки от ОП НОИР в стратегията за ВОМР могат да кандидатстват, но само с едно проектно предложение, отчитайки демаркация по дейности и представители на целевите групи;

-
Когато община – допустим кандидат по мерки от ОП РЧР и ОП НОИР в стратегиите за ВОМР, чиито дейности в проектното предложение се дублират (например работа с родители; дейности, включени в общински програми със сходен характер; провеждане на информационни кампании за включване на маргинализирани общности; насърчаване общуването и съвместните изяви между деца/ученици от маргинализирани и не маргинализирани групи; дейности за съвместни инициативи за различните етноси за предотвратяване отпадането от предучилищното, училищното и професионалното образование), могат да кандидатстват по мерки от ОП НОИР в стратегията, но само с едно проектно предложение.  

-
Когато община – допустим кандидат по мерки от ОП НОИР, но и бенефициент по интегрираната схема между ОП РЧР и ОП НОИР могат да кандидатстват по мерки от ОП НОИР в стратегията за ВОМР , но само с едно проектно предложение – виж раздел VII, т.2 от Указанията.

Допустими кандидати по мерки от ОП НОИР в стратегията по подхода ВОМР, които имат други проекти по инвестиционен приоритет „Социално-икономическо интегриране на маргинализираните общности като например ромите“ по ОП НОИР и по ОП РЧР със сходни дейности, в стратегиите могат да кандидатстват само с едно проектно предложение по мерки от ОП НОИР с цел демаркация, избягване на дублиране на дейности, средства и съобразно възможностите и капацитета на допустимите кандидати.

3. Въпрос:
В критериите за оценка на административно съответствие и допустимост за ОП НОИР е записано, че трябва да се опише и „Демаркация между операции в рамките на ОПНОИР 2014 - 2020 г., между ОПНОИР 2014 - 2020 г. и ОПРЧР и др. програми по ЕСИФ“- тоест, да се препишат от Указанията ли? 

Отговор:  Не е необходимо да преписвате Указанията на УО на ОП НОИР, достатъчно е да отбележите разграничение с мерки от други програми на многофондовата стратегия и/или други процедури на ОП НОИР, което разграничение е по допустими кандидати, допустими дейности, допустими представители на целевата група (за един и същ инвестиционен приоритет). Когато един кандидат е допустим по мерки от други програми и/или процедури на ОП НОИР, то следва да има разграничение, че дейностите по тях се различават с тези по мярката от стратегията, или се разграничават с представителите на целевата група.-виж раздел VII, т.2. на Указанията В стратегията за демаркация между ОП РЧР и ОП НОИР е достатъчно да посочите, че е по кандидати, по дейности и по място на изпълнение за всяка от мерките – виж раздел VII, т.1. Чрез демаркацията в стратегията трябва да е видно планиране на мерки, които отчитат разграничение с други текущи и/или изпълнени проекти и мерките по стратегията ще ги надграждат и допълват, без да дублират идентични дейности и/или представители на целеви групи за един и същи кандидат.

В Насоките за кандидатстване по процедура за подбор на проекти по мерки от стратегията (Условия за кандидатстване и за изпълнение), които МИГ/МИРГ следва да разработи ( чл. 41 от ПМС №161/2016г.) и съгласува с УО на ОП НОИР, изискването за демаркация и допълняемост по мерките следва да се отрази според спецификата им. Съгласно чл. 37,ал. 1 и ал. 2 от ПМС №161/2016 г. УО на ОП НОИР изготвя Указания за прием на проекти, в които също ще се дадат инструкции за демаркацията и допълняемостта. 

4. Въпрос:
 В точка 3. Методология за техническа и финансова оценка на проектно предложение се изисква „Задължително е в стратегиите си МИГ/МИРГ да разпишат допълнително специфични критерии при избора на проекти, които отразяват местната идентичност на идентифицираните нужди и  избрани приоритети.“ В същото време, в методологията общият брой точки е 100. Това означава ли, че допълнителните специфични критерии на МИГ ще дават допълнителни – над тези 100 – точки? Също така, необходимо ли е да се копират критериите от одобрената Методология по ОПНОИР в описанието на мярката в СВОМР или може да се направи препратка към Указанията на УО на ОП НОИР?

Отговор: В стратегиите е достатъчно да се посочат специфичните критерии за избор на проекти, които са разработени и добавени от МИГ/МИРГ като се реферира към Указанията, без да се копира таблицата за оценка на ОП НОИР в стратегията. Специфичните критерии, разписани от МИГ/МИРГ в стратегиите, ще дават допълнителни точки към общия максимален брой от 100 точки в методологията за техническа и финансова оценка. В Указания за прием на проекти, които трябва да бъдат изготвени от УО на ОП НОИР съгласно чл. 37,ал. 1 и ал. 2 от ПМС №161/2016 г. , ще бъдат дадени съответните инструкции.

